V. Veteška, podpredseda NR SR: (2004-03-09):
S. Zubo, poslanec: Vážený pán predsedajúci, vážený pán podpredseda vlády, vážené kolegyne, kolegovia. Už v tomto volebnom období opakovane zazneli pripomienky vo vzťahu k tým veciam, súvisiacim so zadržanými predmetmi na hraniciach a ich možnosti využitia pre sociálne zariadenia a detské domovy, preto dovoľte mi, aby som využil príležitosť, že vláda predkladá návrh Colného zákona o zmene a doplnení niektorých zákonov na to, aby som predložil pozmeňujúci návrh tohto zákona. Napriek tomu, že tento zákon rieši túto otázku, považujem to riešenie len za čiastočné, neúplné, preto odporúčam nasledovné zmeny: 1., v § 68 ods. 3 navrhujem nahradiť text: „Ak predaj tovaru nie je s prihliadnutím na okolnosti prípadu možný, najmä ak je tovar nepredajný, možno dočasne uskladnený tovar poskytnúť na charitatívne účely v súlade s príslušnými ustanovenými predpismi Spoločenstva“, nahradiť tento text novým textom, ktorý znie: „Dočasne uskladnený tovar daňový úrad ponúkne formou bezplatného prevodu majetku rozpočtových organizáciám zabezpečujúcim sociálnu starostlivosť, predovšetkým detským domovom, alebo na charitatívne účely v súlade s príslušnými ustanoveniami predpisu Spoločenstva“. 2., v § 68 navrhujem za ods. 6 doplniť ods. 7, 8, 9, ktoré znejú: „Ods. 7 Cieľom bezplatného prevodu tovaru Colný úrad, jeho riaditeľstvo, zverejňuje ponuku o tovaru na svojej internetovej stránke. Colný úrad poskytne tovar nadobúdateľovi podľa poradia prijatých žiadostí. Po ôsme. Nadobúdateľ je povinný, a) za podmienok určených Colným úradom a na svoje vlastné náklady zabezpečiť odstránenie všetkých prípadných odpadov súvisiacich s manipuláciou s tovarom; b) tovar získaný bezodplatným prevodom použiť len na účely na území Slovenskej republiky v súlade s ustanoveniami alebo v zmluve dohodnutými podmienkami; c) prijať opatrenia proti zneužívaniu tovaru; d) evidovať dokumenty o prijatí tovaru a o spôsobe jeho užitia v súlade s platnými predpismi; g) o bezplatnom prevode tovaru Colný úrad uzavrie s nadobúdateľom tovaru písomnú zmluvu, ktorá bude obsahovať najmä, a) druh a množstvo poskytovaného tovaru, b) cieľ, na ktorý má nadobúdateľ tovar používať, c) podmienky, za ktorých sa tovar bezplatným prevodom odovzdáva nadobúdateľovi, d) upozornenie o následkoch porušovania zmluvou určených podmienok, povinností. 3., v zmysle § 70, v § 70 navrhované slová „ak možno tovar predať alebo ho poskytnúť na charitatívne účely podľa § 68“ nahradiť slovami „a tento prevedie formou bezplatného prevodu na rozpočtové organizácie zabezpečujúce sociálnu starostlivosť, predovšetkým detským domovom alebo charitatívnym organizáciám“. Zdôvodnenie: posledné roky štát nemá dostatok finančných zdrojov na zabezpečenie zvyšujúcich sa materiálnych potrieb nevyhnutých pre uspokojovanie, aspoň štandardných, detských domovov a sociálnych zariadení. Na druhej strane každoročne v colných skladoch dochádza k znehodnoteniu materiálu vo výške niekoľko sto miliónov korún. Predovšetkým je likvidovaný ten materiál, ktorý je nedostatkový v detských domovoch a to predovšetkým také veci ako komunity: obuv, ošatenie, posteľná bielizeň, elektronika a materiál pre vybavenie jedálenských a kuchynských zariadení a podobne. Prijatím pozmeňujúceho návrhu sa zabráni nezmyselnému ničeniu materiálu potrebnému pre zabezpečenie štandardných prevádzok detských domovov a zvýšia sa životné podmienky detí, ktoré nie vlastnou vinou sú odkázané na starostlivosť štátu. Z textu samotného navrhovaného pozmeňujúceho návrhu je vidieť, že nejde o politický charakter navrhovaného pozmeňujúceho návrhu, ale skutočne prakticky a výsostne žiadúci pre potrebu prevádzky detských domovov predovšetkým. Ďakujem. (Potlesk.)